የትንሣኤ በዓል ገበያና አከባበር በሚኒሶታ
ሮቤል ሔኖክ
ነዋሪነቱ ሚኒያፖሊስ የሆነው ስንታየሁ ተድላ እንደከዚህ ቀደሙ ሁሉ የፋሲካ በዓል ከመድረሱ በፊት ነበር ሴንት ፖል በሚገኘው Long Cheng-Hmong Livestock ማረጃ ቦታ የሄደው። የትንሣኤ በዓል የሚከበረው እሁድ ኤፕሪል 15 ቢሆንም እርሱ ግን ለአውደ አመቱ የሚያርደውን በግ የገዛው ከበዓሉ 5 ቀን አስቀድሞ ነበር። "የኢትዮጵያ አውደ ዓመት ሲደርስ ሁልጊዜ ከሳምንት በፊት ወደ በግ ማረጃው ሥፍራ በመሄድ ቅድሚያ ከፍዬ በጉን ካልስቀመጥኩኝ ተመርጦ ያልቃል" የሚለው ስንታየሁ ትናንት ኤፕሪል 13/2012 ወደ በግና ዶሮው ማረጃው ሥፍራ ስሄድ ያየሁት ነገር እውነታውን ገልጦልኛል። ለመግዛት ያሰብኳቸው በጎችና ፍየሎች በአብዛኛው ተሸጠዋል። የቀሩ ቢኖሩም ከደቂቃ በኋላ ተሸጠው የሚያልቁ ወይንም በጣም ተመርጠው ያለቁና በብዙ ሰዎች የማይፈለጉ ናቸው።
ስንታየሁ ለዘንድሮው የትንሣኤ በዓል በግ አስቀድሞ ቢገዛም ትናንት በጉን ሲያሳርደው ያጋጠመው ግን የሚያሳዝን ነበር። የታረደው በግ ሆድ እቃው በሙሉ የተበላሸና ሥጋውም ወደ ቢጫነት የተቀየረ በሆኑ እንደገና ተመርጦ የተረፈ በግ ሊቀየርለት ችሏል። ምናለ ሃገር ቤትም በጉ ከታረደ በኋላ የሆድ እቃው ተበላሸ ተብሎ ልክ እንደጫማና እንደ ጥሬ እቃ ቢመለስ?
እንደ Long Cheng-Hmong Livestock የሥጋ ማረጃ ሰራተኞች ገለጻ የዘንድሮው የፋሲካ በዓል ሰሞን በጣም ሥራ በዝቶባቸው ነው የዋለው። እንደውም እረፍት ሳያገኙ በጉንም፣ ፍየሉንም አሣማውንም፣ ዶሮውንም፣ በሬውንም በማረድ ደንበኞቻቸውን ሲያስተናግዱ ነበር የሰነበቱት።
ይህ የሥጋ ማረጃ ቦታ እንደዚህ በጣም ብዙ ሰዎች ሊጉርፉበት የቻለው የክርስቲያኖች የትንሣኤ በዓል መሆኑ ብቻ አይደለም። ከኤፕሪል 13 እስከ ኤፕሪል 16 የካምቦዲያውያን አዲስ ዓመት በዓልና ዛሬ ኤፕሪል 14/2012 እየተከበረ ያለው የባንግላዴሽ አዲስ ዓመትም የራሳቸውን አስተዋጽኦ አድርገዋል። የካምቦዲያና የባንግላዴሽ ተወላጅ የሆኑ የሚኒሶታ ነዋሪዎች በዓላቸውን ልክ እንደ እኛ ሞቅ ደመቅ ባለ መልኩ ነው የሚያከብሩት።
ዘንድሮ በሴንት ፖል ሚኒሶታ የአንድ ዶሮ ዋጋ $6.25 ሲሆን በግ ደግሞ ከታረደ በኋላ ተመዝኖ በፓውንድ $1.05፣ ፍየል በፓውንድ ከ$1.30 ጀምሮ ተሸጧል። የፍየል ዋጋ እንደ ውፍረቱ እና ቅጥነቱ ነው። ፍየሉ ወፍራም ከሆነ ዋጋው ይቀንሳል፣ ፍየሉ ቀጭን ከሆነ ደግሞ ይጨምራል። (ወፍራም ስብ አለው ተብሎ ስለሚታሰብ ነው ዋጋው የሚረክሰው)።
ልክ እንደሃገር ቤቱ በሬ ለ5 እና ለ6 በመግዛት ቅርጫውን ያስገባውም፣ የጾመውም፣ ያልጾመውም፤ ዶሮ ያረደውም፣ በሃገሬ ምድር ላይ ምንም የሚበላው አጥቶ አደባባይ የተኛውም ወገን እኩል የጌታን ትንሣኤ እያሰቡ እኩል ያከብሩታል።
በሚኒሶታ ምን ዝግጅት አለ?
- በሚኒሶታ የሚገኙት 4ቱ የኦርቶዶክስ አብያተ ክርስቲያናት ዛሬ ማምሻውን የአምልኮ፣ የማህሌትና ቅዳሴ እስከ ነገ ጠዋት 2:30 ድረስ ይኖራል።
- በሙዚቃ ለመዝናናት ለሚፈልጉ ደግሞ ከሃገር ቤት በቅርቡ ወደ ሚኒሶታ የመጣችው ድምጻዊት ንግሥት ሃዋዝ በክዊንስ ግሪል ዛሬና ነገ የበዓል ዝግጅቷን ታቀርባለች።
- የሚኒሶታ ተወዳጅ ድምጻዊያን ዳኒ ጎፈሬ፣ ገነት አባተና ደሳለኝ ነገ የበዓሉ እለት በራስ ሬስቶራንት የሙዚቃ ድግስ አዘጋጅተዋል።
- የኢትዮጵያ ድምጽ ራድዮ በሚኒሶታ ለወዳጅ ዘመድ የእንኳን አደረሳችሁ መልዕክት ለማስተላለፍ ለሚፈልጉ መድረኩን ያመቻቸ ሲሆን ከ4ሰዓት እስከ 5 ሰዓት ፒ ኤም ልዩ የበዓል ዝግጅት አሰናድቶ አድማጮቹን ይጠብቃል።
Ze-Habesha Website may contain advice, opinions, and statements of various information and content providers. The Website neither represents nor endorses the accuracy of information or endorses the contents provided by external sources. All blog posts and comments are the opinion of the authors.